ซันเอสเตทเบี้ยวธนารักษ์รับกรรมครม.โยนจ่ายค่าโง่หมอชิตพันล้าน
จ๊าก ครม.ปัดใช้งบจ่ายค่าเสียหายให้บีทีเอสกว่าพันล้าน มีมติให้กรมธนารักษ์ควักรายได้มาจ่ายค่าโง่เอง
30 ต.ค. 2565

จ๊าก ครม.ปัดใช้งบจ่ายค่าเสียหายให้บีทีเอสกว่าพันล้าน มีมติให้กรมธนารักษ์ควักรายได้มาจ่ายค่าโง่เอง 
นายชลิตรัตน์ จันทรุเบกษา รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบตามเรื่องให้กรมธนารักษ์จ่ายค่าเสียหายให้กับบริษัท ระบบขนส่งมวลชนกรุงเทพ (BTSC) หรือบีทีเอส จำนวน 1,097 ล้านบาท แบ่งเป็น การชำระเงินค่าชดเชยฐานราก 648 ล้านบาท และอัตราดอกเบี้ย 7.5% ต่อปี หรือวันละ 124 ล้านบาท นับจากวันที่ฟ้อง (15 ก.ย.14 พ.ย. 2554) ตามคำพิพากษาของศาลปกครองสูงสุด กรณีกรมธนารักษ์ผิดสัญญาที่ทำไว้กับ BTSC 
ทั้งนี้ เนื่องจากตามสัญญาสัมปทาน บีทีเอสจะต้องใช้ที่ราชพัสดุหมอชิตของกรมธนารักษ์เพื่อเป็นที่ตั้งโรงจอดรถและซ่อมบำรุงรถไฟฟ้า แต่จะต้องสร้างฐานรากเผื่อให้กับสถานีขนส่งและพื้นที่ธุรกิจอื่นที่อยู่เหนือโรงจอดและซ่อมบำรุงให้กับบริษัท ซันเอสเตท ปัจจุบันเปลี่ยนชื่อเป็นบริษัท บางกอกเทอร์มินอล (บีเคที) ที่ชนะการประมูลจากกรมธนารักษ์ไปเมื่อวันที่ 7 มิ.ย. 2537 ในสมัยนายนิพัทธ พุกกะณะสุต เป็นอธิบดีกรมธนารักษ์ แต่การพัฒนาที่ราชพัสดุบริเวณสถานีหมอชิตต่อมาถูกสำนักงานคณะกรรมการกฤษฎีกาชี้ว่าขัดต่อ พ.ร.บ.ว่าด้วยการให้เอกชนร่วมงานหรือดำเนินกิจการของรัฐ พ.ศ. 2535 (พ.ร.บ.ร่วมทุน)
 
“เมื่อบีเคทีไม่จ่ายค่าฐานรากให้กับบีทีเอส ทำให้บีทีเอสต้องฟ้องบีเคที กรมธนารักษ์ และกระทรวงการคลัง ให้ร่วมกันจ่ายเงินชดเชยค่าฐานรากดังกล่าว แต่ศาลปกครองเห็นว่ากรมธนารักษ์ไม่สามารถส่งมอบพื้นที่ให้บีเคทีได้ บีเคทีจึงไม่จำเป็นต้องจ่ายเงิน โดยศาลปกครองสูงสุดก็พิจารณาพิพากษายืนตามศาลปกครองกลาง” นายชลิตรัตน์ กล่าว
นายกิตติรัตน์ ณ ระนอง รองนายกรัฐมนตรีและ รมว.พาณิชย์ กล่าวว่า ครม.ต้องปฏิบัติตามคำสั่งของศาลปกครองสูงสุด และต้องมีการจ่ายค่าชดเชยแก่คู่กรณีตามหลักปฏิบัติอยู่แล้ว ส่วนเม็ดเงินที่นำมาจ่ายชดเชยนั้น คงต้องนำในส่วนที่เป็นรายได้ของกรมธนารักษ์มาใช้ ซึ่งเชื่อว่าจะไม่มีปัญหา 
อย่างไรก็ดี ครม.ก็ได้มีการแต่งตั้งคณะกรรมการตรวจสอบที่มาที่ไปตามคำสั่งศาลปกครองสูงสุดในเรื่องดังกล่าวว่า เรื่องดังกล่าวมีสาเหตุจากใคร และมีใครบ้างที่ต้องมีส่วนรับผิดชอบในเรื่องนี้ด้วยหรือไม่
มติ ครม.สอดคล้องกับข้อเสนอของสำนักงบประมาณที่ไม่เห็นด้วยกับข้อเสนอของกรมธนารักษ์ ที่ขอใช้งบกลางมาจ่ายเป็นค่าชดเชยให้กับบีทีเอส เพราะเห็นว่ากรมธนารักษ์น่าจะนำเงินรายได้ของตัวเองมาจ่ายแทนการของบจากรัฐบาลจะเหมาะสมกว่า
แหล่งข่าวจากกระทรวงการคลัง เปิดเผยว่า ที่ผ่านมากรมธนารักษ์ได้เจรจากับบีเคทีเพื่อให้เข้ามาดำเนินการก่อสร้างคอมเพล็กซ์ขนาดใหญ่ มูลค่า 1.8 หมื่นล้านบาท เนื้อที่กว่า 9 แสนตารางเมตร ประกอบด้วย โรงแรม ซูเปอร์มาร์เก็ต บริเวณที่ราชพัสดุ สถานีขนส่งหมอชิตเดิม ตรงข้ามสวนจตุจักร แต่มีเงื่อนไขว่าบีเคทีจะต้องจ่ายเงินชดเชยเท่ากับกระทรวงการคลังที่จ่ายให้แก่ BTSC 1,097 ล้านบาท